b'\n_START_ARTICLE_\nRistisubventio\n_START_PARAGRAPH_\nRistisubventio tai ristiinsubventointi (ristiintukeminen) tarkoittaa sit\xc3\xa4, ett\xc3\xa4 joltakin asiakasryhm\xc3\xa4lt\xc3\xa4 veloitetaan liikaa, jotta toiselta voisi veloittaa liian v\xc3\xa4h\xc3\xa4n. Tyypillisesti posti, tietoliikenneyhteydet, joukkoliikenne ja moni muu asia tulevat asiakasta kohden kalliimmiksi syrj\xc3\xa4seuduilla kuin tihe\xc3\xa4sti asutuilla alueilla. Jos palvelut ovat kaikkialla maassa samanhintaisia, usein t\xc3\xa4st\xc3\xa4 seuraa, ett\xc3\xa4 kaupunkilaiset tukevat hinnoissaan syrj\xc3\xa4seudun palveluita._NEWLINE_Vaihtoehtoisesti monopoli voi ylihinnoitella kannattavilla ja alihinnoitella tappiollisilla alueilla. Ristisubventio voi olla laitonta m\xc3\xa4\xc3\xa4r\xc3\xa4\xc3\xa4v\xc3\xa4n markkina-aseman v\xc3\xa4\xc3\xa4rink\xc3\xa4ytt\xc3\xb6\xc3\xa4 kilpailunrajoituslain 6 \xc2\xa7:n mukaisesti, jos sit\xc3\xa4 harjoittavalla yrityksell\xc3\xa4 on m\xc3\xa4\xc3\xa4r\xc3\xa4\xc3\xa4v\xc3\xa4 markkina-asema, se tekee jossain monopolivoittoja ja k\xc3\xa4ytt\xc3\xa4\xc3\xa4 n\xc3\xa4it\xc3\xa4 voittoja alentaakseen hintojaan (toisaalla) kilpaillulla sektorilla (vied\xc3\xa4kseen n\xc3\xa4in markkinaosuutta kilpailijoiltaan)._NEWLINE_Helsinki-Vantaan lentoaseman ja muiden Finavian yll\xc3\xa4pit\xc3\xa4mien kenttien, ns. maakuntakenttien, v\xc3\xa4lill\xc3\xa4 vallitsee ristisubventio.'